Urmareste Modifică dimensiunea fontului: Play

Sibiu, 26 apr /Agerpres/ - Sibiul este unul din puţinele judeţe din România în care există un centru finanţat din bani publici unde se pot adăposti de urgenţă victimele violenţei domestice, fie că este vorba de femei, bărbaţi sau copii abuzaţi acasă, potrivit Laurei Vîlsan, directorul Direcţiei Generale de Asistenţă Socială şi Protecţia Copilului (DGASPC).



Centrul "Sfânta Ana" din judeţul Sibiu a fost deschis în luna februarie şi poate adăposti, zilnic, maximum 20 de persoane, care beneficiază de cazare, masă şi consiliere psihologică şi juridică, toate gratuite. Până în prezent, Centrul a găzduit cinci mame şi 25 de copii. În judeţ mai există alte două centre de acest fel, ale unor fundaţii, dar care nu sunt finanţate din bani publici.



"În cele trei luni de funcţionare ale acestui centru, am realizat că de fapt victimele violenţei domestice sunt în primul rând victimele societăţii noastre, pentru că societatea noastră este permisivă şi tolerantă cu acest fenomen al violenţei domestice, fenomen pe care mie îmi place să-l compar cu un iceberg, pentru că noi vedem doar vârful şi dimensiunea şi adâncimea acestuia este necunoscută pentru noi. (...) Aş prefera să nu am nevoie în judeţul Sibiu de un asemenea centru, dar din păcate, realitatea românească ne contrazice şi mă contrazice", a declarat Laura Vîlsan, miercuri, într-o conferinţă de presă.



Potrivit acesteia, aproape toate victimele violenţei domestice din judeţul Sibiu sunt femei şi copii.



Numărul femeilor şi copiilor bătuţi sau abuzaţi emoţional acasă este în continuă creştere în ultimii trei ani, în judeţul Sibiu, potrivit statisticii Direcţiei de Protecţia Copilului.



Anul trecut, au fost înregistrate 62 de cazuri de mame bătute acasă de către soţi, dublu faţă de anul 2013.



Autorităţile susţin că numărul real al femeilor şi copiilor care au de suferit în familiile lor, din cauza violenţei, este de fapt mai mare, iar reprezentanţii fundaţiilor care asigură consiliere femeilor bătute de către partenerii de viaţă spun că numărul celor care reuşesc să depăşească această situaţie şi să nu mai ajungă victime este destul de mic. Spre exemplu, în unul din centrele private din judeţul Sibiu, 70 % din femeile care în 2016 au primit sprijin, fiind bătute de către soţi, s-au întors pentru a cere ajutorul. AGERPRES/(A,AS-autor: Isabela Paulescu, editor: Diana Dumitru)









